作者:葛長庚
標題:賀新郎
內容:萬頃湖光綠。是處裡、芙蓉金盞，木犀金粟。鷁御飄飄行水谷，正是蟹香橙熟。山色似、風梳雨沐。攜取阿嬌命豪傑，過北山、疃處南山曲。寒煙淡，晴鴉浴。巨觥數引蒼髭矗。便論詩說劍，人各有懷西北。兩見西風客京國，多在紅樓金屋。凝情處、落霞孤鶩。蒲柳淒涼今如許，問功名、志在何時足。更簪取，一枝菊。